I hele formiddag har kulturkomiteen sittet i møter på Stortinget for å avgjøre om NRK-lisensen skal økes.

Nå er Stortinget enige om å øke NRK-lisensen med 30 kroner.

Opprinnelig mente Kulturminister Linda Hofstad Helleland at det ikke var nødvendig å øke lisensen, og lisensavgiften ble dermed fryst i statsbudsjettet som ble lagt fram i oktober.

– Kjent uenighet

Det skjedde etter at Høyre brøt med Fremskrittspartiet og dannet flertall sammen med partiene i komiteen som var med på avtalen om allmennkringkasting tidligere i år, hvor Stortinget slo fast at NRK skal kompenseres for pris- og lønnsvekst.

– Denne uenigheten har vært kjent i mange år, sier mediepolitisk talsmann i Høyre, Kårstein Løvaas.

STEMTE FOR ØKNING: Mediepolitisk talsmann i Høyre, Kårstein Løvaas. Foto: Hege Therese Holtung / NRK

– I vårt partiprogram har det stått at vi ønsker en lisensfinansiering av NRK, mens Frp ønsker det motsatte. Jeg synes ikke det er problematisk at vi har stemt for de 30 kronene i økningen som kringkastingssjefen mener han trenger for å drive NRK forsvarlig neste år, sier han videre.

Fremskrittspartiets mediepolitiske talsmann, Ib Thomsen, sier til Dagbladet at han beklager på vegne av ham og partiet, ettersom de ikke ville øke lisenskronene.

– Nå har Høyre, Kristelig Folkeparti og Arbeiderpartiet gått sammen om en økning. I en tid der alle medier må rasjonalisere, får NRK mer penger. 30 kroner er ikke mye, men totalt sett blir det veldig mye penger, sier han.

Arbeiderpartiet er fornøyde

– Jeg er tilfreds med at avtalepartene i komiteen viser at de står ved avtalen fra tidligere i år, sier mediepolitisk talsperson i Arbeiderpartiet Arild Grande til NRK.

Kringkastingsavgiften ble holdt utenfor budsjettforliket mellom regjeringen og støttepartiene.

Det ble bestemt at den skal avgjøres av kulturkomiteen, og i dag har medlemmene sittet i møte for å avgjøre nettopp det.

LISENSEN: I fjor økte regjeringen kringkastingsavgiften. Foto: Ruud, Vidar / NTB scanpix

Må likevel omstille

Til NRK forteller kringkastingssjef Thor Gjermund Eriksen at han er glad for at det blir en økning likevel i lisensen.

– NRK har ikke bedt om så lav lisensøkning på flere tiår. 30 kroner utgjør en økning på litt over én prosent. Sammen med planlagt effektivisering på 50 millioner og FM-slukking neste år, betyr dagens vedtak at NRKs inntekter følger pris- og lønnsveksten, forteller han.

Men selv med gjennomslag for økningen, sier Eriksen at NRK likevel må gjennomføre omstillinger og endringer i 2017.

– De store endringene som skjer med teknologi- og medievaner gjør at vi kontinuerlig må omstille for å lykkes med oppdraget om å oppfylle demokratiske, sosiale og kulturelle behov i det norske samfunnet, sier han.